Id-Direttiva tal-Kummissjoni 2001/8/KE
tat-8 ta' Frar 2001
li tbiddel l-Anness I tad-Direttiva tal-Kunsill 92/109/KEE dwar il-manifattura u t-tqegħid fis-suq ta' sustanzi użati fil-manifattura illeċita ta' drogi narkotiċi u sustanzi psikotopiċi.
IL-KUMMISSJONI TAL-KOMUNITA EWROPEA,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/109/KEE tal-14 ta' Diċembru 1992 dwar il-manifattura u t-tpoġġija fis-suq ta' ċerti sustanzi li jintużaw fil-manifattura illeċita ta' drogi narkotiċi u sustanzi psikotropiċi [1], hekk kif emendata bid-Direttiva tal-Kummissjoni 93/46/KEE [2], u b'mod partikolari l-Artikolu 10(3) tagħha,
Billi:
(1) Huwa,eħtieġ li jingħata effett lid-deċiżjoni meħuda mill-Kummissjoni tan-Nazzjonijiet Uniti dwar Drogi Narkotiċi ta' Marzu 2000 biex tkun inkluża s-sustanza norephedrine fit-Tabella I ta' l-Anness tal-Konvenzjoni tan-Nazzjonijiet Uniti tal-1988.
(2) Huwa meħtieġ li tkun emendata l-Kategorija 1 ta' l-Anness I għad-Direttiva bażika biex tkun konformi ma' dan.
(3) L-inklużjoni bħal din tkompli l-proċess li tqarreb id-Direttiva tal-Kunsill (KEE) Nru 3677/90 tat-13 ta' Diċembru 1990 li tistabbilixxi l-miżuri biex tiskoraġġixxi d-devjazzjoni ta' ċerti sustanzi li jintużaw fil-manifattura illeċita ta' drogi narkotiċi u sustanzi psikotropiċi [3], hekk kif implimentata u l-aħħar emendata bir-Regolament tal-Kummissjoni (KEE) Nru 3769/92 [4].
(4) Il-miżuri li hemm provvediment dwarhom f'din id-Direttiva huma konformi mal-opinjoni tal-Kumitat stabbilit skond l-Artikolu 10 tar-Regolament (KEE) Nru 3677/90,
ADOTTAT DIN ID-DIRETTIVA:
Artikolu 1
L-Anness I tad-Direttiva 92/109/KEE għandu jkun mibdul bl-Anness ta' din id-Direttiva.
Artikolu 2
L-Istati Membri għandhom idaħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex ikunu konformi ma' din id-Direttiva sa mhux aktar tard mill-1 ta' Marzu 2001. Huma għandhom jinfurmaw mill-ewwel lill-Kummissjoni dwar dan.
Meta adottati mill-Istati Membri, dawn id-dispożizzjonijiet għandhom ikollhom refernza għal din id-Direttiva jew ikunu akkumpanjati b'referenza bħal din fl-okkażjoni tal-pubblikazzjoni uffiċjali tagħhom. L-Istati Membri għandhom jiddeterminaw kif għandha tkun magħmula tali referenza.
Artikolu 3
Din id-Direttiva għandha tidħol fis-seħħ fl-20 jum wara l-pubblikazzjoni tagħha fil-Ġurnal Uffiċjali tal-Komunita Ewropea.
Artikolu 4
Din id-Direttiva hija indirizzata lill-Istati Membri.
Magħmula fi Brussel, fit-8 ta' Frar 2001.